《乙酉腊月二十四夜》
清代·弘智

故乡风俗重今夜，儿女班班列堂下。今当树折巢破时，羽毛零落怜枯枝。

旅舍檐前一回首，上有白发下黄口。望空剪纸告坟墓，两眼泪接三杯酒。

难道年年坐死苦海中，愿为落叶随飘风。

作者简介：弘智，字无可，别字药地，桐城人，本姓方，名以智，字密之。明崇祯庚辰进士，官检讨。初为报恩寺僧，后开法于青原山。有《浮山集》。